CELEX: 32007D0738
Language: el
Date: 2007-10-09 00:00:00
Title: 2007/738/ΕΚ: Απόφαση του Συμβουλίου, της 9ης Οκτωβρίου 2007 , για την κατάργηση της απόφασης 2006/125/ΕΚ σχετικά με την ύπαρξη υπερβολικού ελλείμματος στο Ηνωμένο Βασίλειο

17.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 300/49
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 9ης Οκτωβρίου 2007
   για την κατάργηση της απόφασης 2006/125/ΕΚ σχετικά με την ύπαρξη υπερβολικού ελλείμματος στο Ηνωμένο Βασίλειο
   (2007/738/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 παράγραφος 12,
   τη σύσταση της Επιτροπής,
   Εκτιμώντας τα ακόλουθα:
   
               (1)
            
            
               Με την απόφασή του 2006/125/ΕΚ (1), βάσει σύστασης της Επιτροπής κατ’ εφαρμογή του άρθρου 104 παράγραφος 6 της συνθήκης, το Συμβούλιο απεφάνθη ότι υπήρχε υπερβολικό έλλειμμα στο Ηνωμένο Βασίλειο. Το Συμβούλιο επεσήμαινε ότι κατά το οικονομικό έτος 2004/05 (2) το έλλειμμα γενικής κυβέρνησης ανήλθε σε 3,2 % του ΑΕΠ, δηλαδή υπερέβη τη σχετική τιμή αναφοράς βάσει της συνθήκης (3 % του ΑΕΠ), ενώ το ακαθάριστο χρέος της γενικής κυβέρνησης ανερχόταν σε 40,8 % του ΑΕΠ, ήταν δηλαδή σαφώς χαμηλότερο από τη σχετική τιμή αναφοράς βάσει της συνθήκης (60 % του ΑΕΠ).
            
         
               (2)
            
            
               Στις 24 Ιανουαρίου 2006, σύμφωνα με το άρθρο 104 παράγραφος 7 της συνθήκης και το άρθρο 3 παράγραφος 4 του κανονισμού (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (3), το Συμβούλιο απηύθυνε, βάσει σύστασης της Επιτροπής, σύσταση στο Ηνωμένο Βασίλειο με σκοπό να τερματισθεί η κατάσταση υπερβολικού ελλείμματος έως το τέλος του 2006/07 το αργότερο. Η σύσταση δημοσιοποιήθηκε.
            
         
               (3)
            
            
               Βάσει του άρθρου 104 παράγραφος 12 της συνθήκης, μια απόφαση του Συμβουλίου σχετικά με την ύπαρξη υπερβολικού ελλείμματος καταργείται όταν, κατά την άποψη του Συμβουλίου, το υπερβολικό έλλειμμα στο οικείο κράτος μέλος έχει διορθωθεί.
            
         
               (4)
            
            
               Σύμφωνα με το πρωτόκολλο σχετικά με τη διαδικασία υπερβολικού ελλείμματος που προσαρτάται στη συνθήκη, η Επιτροπή παρέχει τα στοιχεία για την εφαρμογή της διαδικασίας. Στο πλαίσιο της εφαρμογής του εν λόγω πρωτοκόλλου, τα κράτη μέλη πρέπει να κοινοποιούν στοιχεία σχετικά με τα δημόσια ελλείμματα και το δημόσιο χρέος και άλλες συναφείς μεταβλητές δύο φορές το χρόνο, δηλαδή πριν από την 1η Απριλίου και πριν από την 1η Οκτωβρίου, σύμφωνα με το άρθρο 4 του κανονισμού (ΕΚ) αριθ. 3605/93 του Συμβουλίου, της 22ας Νοεμβρίου 1993, για την εφαρμογή του πρωτοκόλλου σχετικά με τη διαδικασία του υπερβολικού ελλείμματος το οποίο προσαρτάται στη συνθήκη για την ίδρυση της Ευρωπαϊκής Κοινότητας (4). Δεδομένου ότι τα στοιχεία που κοινοποιήθηκαν τον Μάρτιο του 2007 για το δημοσιονομικό έτος 2006/07 αποτελούσαν προβλέψεις της κυβέρνησης, το Ηνωμένο Βασίλειο αποφάσισε να υποβάλει συμπληρωματική κοινοποίηση στο πλαίσιο της διαδικασίας υπερβολικού ελλείμματος που το αφορά. Η εν λόγω κοινοποίηση ελήφθη στις 16 Ιουλίου 2007 και διαλαμβάνει τα πραγματικά στοιχεία για το 2006/07, γεγονός που επέτρεψε στην Επιτροπή να αξιολογήσει τις δημοσιονομικές εξελίξεις στο Ηνωμένο Βασίλειο σε συνάρτηση με τη σύσταση του Συμβουλίου για τον τερματισμό της κατάστασης υπερβολικού ελλείμματος έως το 2006/07 το αργότερο.
            
         
               (5)
            
            
               Βάσει των στοιχείων που παρασχέθηκαν από την Επιτροπή (Eurostat) σύμφωνα με το άρθρο 8ζ παράγραφος 1 του κανονισμού (ΕΚ) αριθ. 3605/93, μετά την κοινοποίηση που υπέβαλε το Ηνωμένο Βασίλειο στις 16 Ιουλίου 2007 και με βάση τις εαρινές προβλέψεις των υπηρεσιών της Επιτροπής του 2007, εξάγονται τα ακόλουθα συμπεράσματα:
               
                           —
                        
                        
                           το έλλειμμα γενικής κυβέρνησης μειώθηκε από 3,2 % του ΑΕΠ το 2005/06 σε 2,7 % το 2006/07, δηλαδή κάτω από την τιμή αναφοράς για το έλλειμμα (3 % του ΑΕΠ). Το ποσοστό αυτό είναι ελαφρώς μικρότερο από την πρόβλεψη για 2,8 % του ΑΕΠ που διατυπωνόταν στο επικαιροποιημένο πρόγραμμα σύγκλισης του Ηνωμένου Βασιλείου του Δεκεμβρίου του 2005,
                        
                     
                           —
                        
                        
                           η δημοσιονομική εξυγίανση το 2006/07 ήταν αποτέλεσμα της αύξησης του δείκτη εσόδων κατά 0,4 εκατοστιαία μονάδα του ΑΕΠ, ιδίως χάρη στην αύξηση των εσόδων από τη φορολογία εταιρειών. Οι συνολικές κρατικές δαπάνες μεταξύ 2005/06 και 2006/07 αυξήθηκαν παράλληλα με το ονομαστικό ΑΕΠ, καίτοι οι κεφαλαιακές δαπάνες ήταν χαμηλότερες από αυτές που προβλέπονταν στο πρόγραμμα σύγκλισης του Δεκεμβρίου του 2006 και οι τρέχουσες δαπάνες υψηλότερες. Σε σύγκριση με το 2005/06, κατά το οποίο ο καταλογισμός μιας έκτακτης πράξης είχε ως συνέπεια τη μείωση του ελλείμματος κατά 0,3 % του ΑΕΠ, η βελτίωση του διαρθρωτικού αποτελέσματος (δηλαδή το κυκλικά προσαρμοσμένο αποτέλεσμα μη συμπεριλαμβανομένων των τυχόν μεμονωμένων και λοιπών προσωρινών μέτρων) το 2006/07 εκτιμάται σε 0,7 % του ΑΕΠ,
                        
                     
                           —
                        
                        
                           για το 2007/08, σε σύμπλευση με την πρόβλεψη για το έλλειμμα που έχει δημοσιευθεί στον προϋπολογισμό του Μαρτίου του 2007, οι εαρινές προβλέψεις των υπηρεσιών της Επιτροπής του 2007 κάνουν λόγο για περαιτέρω μείωση του ελλείμματος στο 2,6 % του ΑΕΠ, υπό την επίδραση της αύξησης του δείκτη εσόδων, ιδίως δε της φορολογικής επιβάρυνσης, που όμως αντισταθμίζεται σχεδόν εξ ολοκλήρου από αύξηση του δείκτη δαπανών. Ο συγκεκριμένος δείκτης του ελλείμματος υπερβαίνει την επίσημη πρόβλεψη για το έλλειμμα (2,3 % του ΑΕΠ) η οποία διατυπωνόταν στο επικαιροποιημένο πρόγραμμα σύγκλισης του Δεκεμβρίου 2006, εξαιτίας της αναθεώρησης προς τα κάτω των εσόδων από τη φορολόγηση εταιρειών. Για το 2008/09, σύμφωνα με τις εαρινές προβλέψεις, με την προϋπόθεση αμετάβλητης πολιτικής, αναμένεται μια περαιτέρω μείωση του ελλείμματος στο 2,4 % του ΑΕΠ. Τα ανωτέρω στοιχεία φανερώνουν ότι το έλλειμμα μειώθηκε κάτω από την ανώτατη τιμή του 3 % του ΑΕΠ με αξιόπιστο και διατηρήσιμο τρόπο. Σε διαρθρωτικούς όρους, το έλλειμμα γενικής κυβέρνησης προβλέπεται να μειωθεί κατά 0,2 εκατοστιαία μονάδα του ΑΕΠ το 2007/08 και, με την προϋπόθεση αμετάβλητης πολιτικής, κατά 0,3 εκατοστιαία μονάδα το 2008/09. Το στοιχείο αυτό υποδηλώνει ότι ο ρυθμός της μελλοντικής εξυγίανσης θα είναι μάλλον συγκρατημένος αν ληφθούν υπόψη οι ευνοϊκές προβλέψεις για τις οικονομικές συνθήκες,
                        
                     
                           —
                        
                        
                           το δημόσιο χρέος αυξήθηκε από 39,6 % του ΑΕΠ το 2004/05 σε 42,5 % το 2006/07. Σύμφωνα με τις εαρινές προβλέψεις των υπηρεσιών της Επιτροπής του 2007, ο δείκτης του χρέους προβλέπεται να αυξηθεί σε περίπου 43,9 % έως το τέλος Μαρτίου του 2009, παραμένοντας όμως σαφώς κάτω από τη σχετική τιμή αναφοράς (60 % του ΑΕΠ). Η ανάσχεση της αύξησης του δείκτη χρέους θα απαιτήσει περαιτέρω ενίσχυση της δημοσιονομικής θέσης πέραν αυτής που προβλέπεται για το 2008/09.
                        
                     
         
               (6)
            
            
               Κατά την άποψη του Συμβουλίου, το υπερβολικό έλλειμμα του Ηνωμένου Βασιλείου έχει διορθωθεί και η απόφαση 2006/125/ΕΚ θα πρέπει επομένως να καταργηθεί,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Από μια συνολική εκτίμηση προκύπτει ότι η κατάσταση υπερβολικού ελλείμματος στο Ηνωμένο Βασίλειο έχει διορθωθεί.
   Άρθρο 2
   Η απόφαση 2006/125/ΕΚ καταργείται.
   Άρθρο 3
   Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας.
   
      Λουξεμβούργο, 9 Οκτωβρίου 2007.
      
         
            Για το Συμβούλιο
         
         
            Ο Πρόεδρος
         
         F. TEIXEIRA DOS SANTOS
         
      
   
   
      (1)  ΕΕ L 51 της 22.2.2006, σ. 14.
   
      (2)  Βάσει του κανονισμού (ΕΚ) αριθ. 1467/97 του Συμβουλίου, τα σχετικά δημοσιονομικά στοιχεία για το Ηνωμένο Βασίλειο καταρτίζονται με βάση το δημοσιονομικό έτος (δηλαδή το οικονομικό έτος), που διαρκεί από την 1η Απριλίου έως τις 31 Μαρτίου.
   
      (3)  ΕΕ L 209 της 2.8.1997, σ. 6. Κανονισμός όπως τροποποιήθηκε με τον κανονισμό (ΕΚ) αριθ. 1056/2005 (ΕΕ L 174 της 7.7.2005, σ. 5).
   
      (4)  ΕΕ L 332 της 31.12.1993, σ. 7. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2103/2005 (ΕΕ L 337 της 22.12.2005, σ. 1).